טיבט נחשבת לאחת הארצות המסתוריות ביותר בעולם. היא מסעירה את הדמיון המערבי וזכתה לכינויים כגון "שנגרי-לה" (גן העדן האבוד), "ארץ השלגים" וגם "גג העולם".
טיבט היא חבל ארץ הררי, השולט על רוב רכס ההימלאיה ובו חלקו הצפוני של הר האוורסט. מטיילים רבים אוהבים לצאת לטראקים באזור בסיס ההר וכמובן לטפס עליו. רוב הרמות ההרריות צחיחות, ולא סביר שתמצאו שם צמח גבוה יותר משיח.
חשיבותה האסטרטגית של טיבט, החוצצת בין סין לבין תת היבשת ההודית, גרמה לסין לפלוש למדינה בשנת 1950, ואם גם לפני כן לא היו היו חייהם של הטיבטים בסביבה ההררית הקשוחה והאכזרית קלים, הרי החנק התרבותי המכוון שגורמים להם הכובשים הסיניים מאז 1950 הוא המכה הקשה ביותר שניחתה אי פעם על יושבי גן העדן האבוד הזה.
טיבט נסגרה לעולם בעקבות הכיבוש הסיני ואף תייר לא ביקר כאן עד שנת 1984, שאז נפתחה המדינה לזרים. לאחר התקוממות טיבטית בלהאסה הבירה בשנת 1987, הותר רק לקבוצות מאורגנות להיכנס למדינה. ואז שוב השתנה המצב לטובה ובשנת 1992 נפתחה טיבט שוב למטיילים עצמאיים, אם גם קבלת האישור לטיול בה כרוכה בכמה דרישות מגוחכות.
תנאי כניסה לישראלים - כדי להיכנס ל"אזור האוטונומי הטיבטי" צריך אישור מיוחד של לשכת התיירות של טיבט, בנוסף לויזה לסין.
מתי להגיע - מזג האוויר בטיבט נוח במיוחד באפריל-מאי וזה בעצם הזמן האידיאלי להגיע לשם.אבל דעו לכם שצניחת טמפרטורות עשויה להתרחש בכל עונה בשנה.זה קורה במיוחד במערב טיבט. ואולם, בעקרון, האקלים בטיבט אינו קשה כפי שנהוג לחשוב. כאמור, אפריל-מאי זוהי העונה הטובה ביותר לבקר בטיבט ועד תחילת נובמבר, אז מתחילות הטמפרטורות לרדת בחדות. מצד שני קחו בחשבון את הרוחות וסופות האבק הקשות של החודשים מאי ויוני. לא כל כך נעים להיקלע לסופת אבק כזו, במיוחד אם אתם הולכים ברגל ואין לכם מחסה מיידי. בערים להאסה ובשיגאצה מזג האוויר בדרך כלל מתון ממאי עד נובמבר, אם כי ביולי ובאוגוסט הוא עלול להיות גשום.
חגים ואירועים כלליים - בטיבט מתקיימים פסטיבלים שונים לאורך השנה. בחודשים פברואר-מרץ מתקיימים פסטיבלי סוף השנה והשנה החדשה. רוב האירועים האחרים הם חגים מסורתיים שונים וצבעוניים.